Gary Cooper
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske skuespillere
Gary Cooper var en filmskuespiller fra USA. Han er mest kjent for å ha spilt i en rekke westernfilmer, og særlig for rollen som sheriff i High Noon fra 1952, som han vant både en Oscar og Golden Globe for.
Fra statist til debut Cooper vokste opp på en kvegranch i Montana. Han var cowboy-statist i drøyt 30 filmer før han fikk sin første betydelige rolle i The Winning of Barbara Worth (1927). Med sin naturlighet og upretensiøse sjarm personifiserte han et typisk amerikansk ideal: den enkle, ordknappe, men handlekraftige mannen. Karakteristiske roller Han gjorde deretter flere karakteristiske rolleprestasjoner, som i Ernest Hemingway-filmatiseringen A Farewell To Arms (Farvel til våpnene, 1932), Frank Capras Mr. Deeds Goes To Town (En gentleman kommer til byen, 1936; Oscar-nominasjon) og Meet John Doe (Vi trenger hverandre, 1941) samt Howard Hawks' Sergeant York (1941, Oscar-pris) og Ball of Fire (Jeg blir natten over, 1942). Cooper hadde dessuten hovedrollen i enda en Hemingway-filmatisering, med For Whom The Bell Tolls (Klokkene ringer for deg, 1943). For denne og rollen som baseballstjernen Lou Gehrig i The Pride of the Yankees (Yankee'enes stolthet, 1942) ble han Oscar-nominert.Han vant sin andre Oscar for High Noon (Sheriffen, 1952). De siste filmene var ofte westerns, deriblant Vera Cruz (1953) og They Came to Cordura (1959). I 1960 ble han hedret med en æres-Oscar for sin kunstneriske innsats. Les mer i Store norske leksikon film i USA westernfilm Ernest Hemingway